Abraham Lincoln (1809 - 1865) var USA's 16. præsident og den første præsident fra det republikanske parti. Han var præsident under borgerkrigen 1861-1865 og var i den forbindelse den øverste ansvarlige for slaveriets ophævelse. Han anses i dag for en af de største præsidenter, USA nogensinde har haft. 
Lincoln havde i sin barndom og ungdom flyttet meget rundt og endte med sin familie i New Salem, Illinois, hvor han arbejdede i en række brancher. Han kom snart til at interessere sig for politik og blev undervejs også uddannet jurist. Han blev valgt ind i Kongressen i 1845 men genopstillede ikke. Udsigten til, at slaveriet skulle indføres i alle USA's stater, førte ham tilbage til politikken, hvor han tilsluttede sig det nye republikanske parti i 1854. Med sine mange debatter om slaverispørgsmålet blev Lincoln kendt over store dele af landet, og han blev opstillet til præsidentvalget i 1860, hvor han vandt en stor sejr. Hans valg førte til den splittelse i USA, der lå bag borgerkrigen, som nordstaterne endte med at vinde efter fem udmarvende år. ("Læs mere..")
